ენდი როდიკი
ენდრიუ სტივენ როდიკი (ინგლ. Andrew Stephen Roddick; დ. 30 აგვისტო, 1982, ომაჰა, ნებრასკა, აშშ) — ამერიკელი ყოფილი პროფესიონალი ჩოგბურთელი, მსოფლიოს ყოფილი პირველი ჩოგანი. როდიკს მოგებული აქვს 1 დიდი სლემის ტურნირი – 2003 წელს, მან აშშ-ის ღია პირველობის ფინალში ესპანელი ხუან კარლოს ფერერო სამ სეტში დაამარცხა. იგი ასევე ოთხჯერ გავიდა დიდი სლემის ტურნირების ფინალებში, თუმცა ყოველ ჯერზე როჯერ ფედერერთან მარცხდებოდა. როდიკმა ასევე 5 მასტერსის ტურნირი მოიგო. ჯამში ამერიკელს ATP-ის 32 ტურნირი აქვს ერთეულებში მოგებული. როდიკი ჯამში 13 კვირის განმავლობაში იკავებდა ჩოგბურთელთა რეიტინგში პირველ ადგილს. 2002 წლიდან 2010 წლამდე, როდიკი უწყვეტად შედიოდა რეიტინგის ტოპ-10-ში. იგი დღემდე უკანასკნელი მამაკაცი ჩოგბურთელია ჩრდილოეთ ამერიკის კონტინენტიდან, ვინც დიდი სლემის ტურნირი მოიგო და ვისაც რეიტინგში პირველი ადგილი ეკავა. სანაკრებო დონეზე, მან ერთხელ მოიგო დეივისის თასი აშშ-ის ნაკრებთან ერთად. როდიკმა კარიერა 2012 წელს დაასრულა. 2017 წელს, იგი საერთაშორისო ჩოგბურთის დიდების დარბაზში შეიყვანეს.